Papersnake/gushiwen huggingface dataset:
探梅
祝旸（清代）

莫讶鹤来迟，已知风信早。悠悠隔岁心，清梦通春晓。

罄欢其竹下，伫望凝烟表。何处慰相思，淡月空山道。
管鲍之交
司马迁（两汉）

管仲夷吾者，颍上人也。少时常与鲍叔牙游，鲍叔知其贤。管仲贫困，常欺鲍叔，鲍叔终善遇之，不以为言。已而鲍叔事齐公子小白，管仲事公子纠。及小白立为桓公，公子纠死，管仲囚焉。鲍叔遂进管仲。管仲既用，任政于齐。齐桓公以霸，九合诸侯，一匡天下，管仲之谋也。

管仲曰：“吾始困时，尝与鲍叔贾，分财利多自与，鲍叔不以我为贪，知我贫也。吾尝为鲍叔谋事而更穷困，鲍叔不以我为愚，知时有利不利也。吾尝三仕三见逐于君，鲍叔不以我为不肖，知我不遭时也。吾尝三战三走，鲍叔不以我为怯，知我有老母也。公子纠败，召忽死之，吾幽囚受辱，鲍叔不以我为无耻，知我不羞小节，而耻功名不显于天下也。生我者父母，知我者鲍子也。”鲍叔既进管仲，以身下之。子孙世禄于齐，有封邑者十余世，常为名大夫。天下不多管仲之贤而多鲍叔能知人也。

管仲既任政相齐，以区区之齐在海滨，通货积财，富国强兵，与俗同好恶。故其称曰：“仓廪实而知礼节，衣食足而知荣辱，上服度则六亲固。四维不张，国乃灭亡。下令如流水之原，令顺民心。”故论卑而易行。俗之所欲，因而与之；俗之所否，因而去之。

其为政也，善因祸而为福，转败而为功。贵轻重，慎权衡。桓公实怒少姬，南袭蔡，管仲因而伐楚，责包茅不入贡于周室。桓公实北征山戎，而管仲因而令燕修召公之政。于柯之会，桓公欲背曹沫之约，管仲因而信之，诸侯由是归齐。故曰：“知与之为取，政之宝也。”

管仲富拟于公室，有三归、反坫，齐人不以为侈。管仲卒，齐国遵其政，常强于诸侯。后百余年而有晏子焉。
钵盂峰
陈岩（宋代）

农家辛苦靳逢年，谁似僧家饱饭眠。
留得巾盂为老伴，丰年常在粥盂边。
翠湖杂咏 其九 翠渠
周瑛（明代）

渠水映柴扉，春深可染衣。天光带云影，鱼跃间鸢飞。

世路尘埃远，道怀声利希。苍苔满白石，独坐对斜晖。
有怀新筠州扬秘监寄赠八绝兼桂隐茶
张镃（宋代）

闻道匆匆不住程，如今应已到乡城。
亦通朝路音书不，朝外可能空旧情。
独秀峰即事呈都阃诸公
罗蒙正（元代）

独秀峰前鬼燐青，战尘未洗血痕腥。城扉寒掩平川日，烽火明连远戍星。

汀雁失群秋漠漠，树乌无梦夜冥冥。莲花柏树多材俊，早晚山林见太平。
献刘济
李益（唐代）

草绿古燕州，莺声引独游。
雁归天北畔，春尽海西头。
向日花偏落，驰年水自流。
感恩知有地，不上望京楼。
次韵叔父从沈氏乞酒
项安世（宋代）

雨后桃笙新睡足，经年一梦葡萄绿。
江南庾信万斛愁，安得杯羹为渠饫。
南风日日送啼鸟，东老好事今能无。
督邮面目日可厌，青州网密音尘疏。
谁能过我致十榼，奇字尚堪供问答。
令人自忆平阳侯，日饮无何惟闭閤。
和晏相公触事成咏四首
韩维（宋代）

种竹患不多，既多亦为苦。
长根走地脉，凌突败垣堵。
物情有利害，为尔执挥斧。
和酬泉南陈贤良见赠
林逋（宋代）

湛卢生涩鞘秋尘，方册谁谈礼乐因。
两地贵游无旧识，五天清会有高人。
泉关茶井当犹惜，火养丹炉看独频。
扬袂公车莫相调，浮名应未似身亲。
汾州祭吴炎潘柽章二节士
顾炎武（明代）

露下空林百草残，临风有恸奠椒兰。
韭溪血化幽泉碧，蒿里魂归白日寒。
一代文章亡左马，千秋仁义在吴潘。
巫招虞殡俱零落，欲访遗书远道难。
哭李频员外时在建川
曹松（唐代）

出麾临建水，下世在公堂。
苦集休开箧，清资罢转郎。
瘴中无子奠，岭外一妻孀。
定是浮香骨，东归就故乡。
忆平泉杂咏 忆晚眺
李德裕（唐代）

伊川新雨霁，原上见春山。缑岭晴虹断，龙门宿鸟还。

牛羊平野外，桑柘夕烟间。不及乡园叟，悠悠尽日闲。
和南伯山行韵二首
袁说友（宋代）

日日登山复下山，崎岖分寸绝难攀。
已无鱼腹江湖虑，肯怯羊难道路弯。
满目诗材供各子，一杯醽醁染衰颜。
四方弧矢男儿事，扪尽参墟莫畏艰。
题月汀图二首
陆文圭（元代）

太阴水之精，浴水光愈洁。
常怪市中人，不识沙头月。
山居赠张石帆处士
张浤（清代）

数椽空谷里，地迥绝尘氛。采药迷归路，看山踏乱云。

杯倾松上露，饭煮水中芹。不识人间事，悠游麋鹿群。
五月十六夜汲扬子江心泉煮武夷茶戏成一绝
唐桂芳（明代）

三更无寐坐官航，澹月朦胧色似霜。扬子江心泉第一，何妨为煮建茶香。
题砥斋
王柏（宋代）

古剑蟠双蛟，瑞景腾丰城。
耿耿涵义气，凛凛无俗情。
尘世三十载，世事嗟冥冥。
当道舞狐鼠，白昼嘷山精。
秋风清夜发，匣内铿然鸣。
故人耿介士，有砥静且平。
寄语善持保，功用真难轻。
莫授刀锥銛，耗蚀徒欹倾。
许我砺英芒，一抹霜花月。
北扫京洛暗，南击猩鼯腥。
弹铗倚霄汉，掌上风云惊。
物莫不有用，时兮非人能。
谢却洪尹赠金
韩邦奇（明代）

洪尹高情太古音，艰危昏夜赠行金。为仁君子存颠沛，不是当年伯起心。
答周玉绳见寄 其一
李孙宸（明代）

书来字字见襟期，尚忆藜灯共署时。敢向宦情论寂寞，所怜踪迹有参差。

秋风落木愁俱远，水国听鸿梦每迟。见说出山心自懒，烟霞痼疾赖君医。
赠王生
汪中（清代）

与君同作他乡客，咫尺天涯归不得。江南二月天气和，节物感人悲旅食。

城东古寺行人稀，杂树蒙茸碧草齐。长镵共斸春泥裂，日暮僧房煮笋时。
寿周绣海七十
董其昌（明代）

金门避世意何如，又见宾筵祝哽初。自昔清言称卫壁，人今载酒访陶庐。

海壖耆旧应添籍，江左风流事可书。恰羡黄花青女节，纷敷兰玉映庭除。
巫山高
戴叔伦（唐代）

巫山峨峨高插天，危峰十二凌紫烟。瞿塘嘈嘈急如弦，

洄流势逆将覆船。云梯岂可进，百丈那能牵？

陆行巉岩水不前。洒泪向流水，泪归东海边。含愁对明月，

明月空自圆。故乡回首思绵绵，侧身天地心茫然。
次韵黄子才野步饭怀禅师道场
周紫芝（宋代）

闻说寻山屐，闲穿近郭村。眼明山净绿，心爱水清喧。

幽事付馀日，狂歌终放言。地经殊代远，名为老僧存。

境胜醒朝梵，蔬甘饱夕飧。僧应只灵运，客或是文园。

觅句闻吴咏，投文吊楚魂。梦时惊远籁，背喜曝微暾。

历井窥云窟，穷山绕石根。蹇驴当复跨，促席未容温。

儿辈休嗤点，吾曹自引援。浊醪聊共把，蠹简付重论。

归和山中句，挑灯老眼昏。
江神子（喜雨上麓翁）
吴文英（宋代）

一声玉磬下星坛。步虚阑。露华寒。平晓阿香，油壁碾青鸾。应是老鳞眠不得，云炮落，雨瓢翻。

身闲犹耿寸心丹。炷炉烟。暗祈年。随虎蛙声，鼓吹稻花田。秋水一池莲叶晚，吟喜雨，拍阑干。
咏千叶缃梅
张镃（宋代）

一枝深雪绽前村，冷落犹能役梦魂。
况有堆林春万叠，传餐甘此度朝昏。
挽赵秋晓
李春叟（宋代）

森森兰玉出庭闱，突过燕山桂五枝。
六逸风流谁得似，君家个个是麟儿。
送梅峰阮监镇东归
蒲寿宬（宋代）

豪气宇宙窄，健笔风雷惊。
处褌笑群虱，有酒甘步兵。
半酣百年寄，一啸千古轻。
青眼能几人，白首识此情。
酬刘孝若二首 其一
许及之（宋代）

春去堂堂已浃旬，幽花耿耿尚能春。细思造物尤恩我，晚著家山剩庇身。

客至情亲惟话旧，诗成意足不求新。长年道路多疏隔，如子相过正要频。
偶成二首 其一
张耒（宋代）

鸟啼宫直散，归舍日犹长。暗树残春绿，回风欲雨凉。

久知痴有绝，端为酒成忙。可是嘲须解，平生一漫郎。
离合郡姓名字诗
孔融（魏晋）

渔父屈节，水潜匿方；
与时进止，出行施张。
吕公饥钓，阖口渭旁；
九域有圣，无土不王。
好是正直，女回予匡；
海外有截，隼逝鹰扬。
六翮不奋，羽仪未彰；
龙蛇之蛰，俾也可忘。
玟璇隐曜，美玉韬光。
无名无誉，放言深藏；
按辔安行，谁谓路长？
金陵览古·秦淮
朱存（唐代）

一气东南王斗牛，祖龙法潜为子忧。
金陵地脉何曾断，不觉真人已姓刘。
示嘉儿
赵清瑞（清代）

造物生美材，暴弃良可惜。无负培植心，亟宜求自立。

自立果云何？在不囿于习。目下风俗颓，相耀衣与食。

庸懦恣欺陵，高明惟妒嫉。知识虽早开，揠苗徒自贼。

父兄期栋梁，往往成顽铁。汝年已十六，庭训闻谆切。

成材与不成，均在此时刻。余心望汝殷，汝心宜惕惕。

修词讲鍊气，学书精运笔。作画贵取神，吟诗贵存液。

一艺可名家，其功在不息。人若有恒心，早晚终毕业。

笑汝不足嗔，誉汝未为得。遇物总欣欣，求道常急急。

青莲茁污泥，灵芝生湿热。不囿流俗中，扶摇上千尺。
九锁步虚词
陈洵直（宋代）

嘉遁仰灵范，世道何缰鞿。长生昔对面，皇皇昧玄机。

沆瀣不足吞，正一知所归。七锁度灵钥，进力行洞微。
酬阮逸诗卷
鲍当（宋代）

木有毫端水有源，渐成盘错始潺湲。
右丞画笔多平浅，平浅应知近自然。
送暕上人游春
李端（唐代）

独将支遁去，欲往戴颙家。晴野人临水，春山树发花。
和章质夫成都运司园亭诗 月台
吴师孟（宋代）

雅意待蟾光，烦襟期爽快。无云点太清，远贤周色界。

天光净琉璃，露下真沆瀣。勤渠谂后人，宜葺不宜坏。
次菊坡汪判丞
杨公远（宋代）

襟期坡上菊，禀得一天秋。
德述须银管，诗吟耸玉楼。
不关心富贵，爱隐迹林丘。
只恐符商梦，桃源莫可留。
晚坐
刘彬华（清代）

槛外花无语，云边鸟自归。月痕依树淡，山影到窗微。

酒得醒时趣，诗寻静者机。高轩漫过访，容易扣柴扉。
发京邑四首 其四
何景明（明代）

行迈越长甸，历历怀苦辛。岖嵚陟丘陇，髣髴望郊闉。

墟里接鸡陟，井邑无閒人。暄阳入广陌，膴膴周原新。

百城岂不美，风土非我邻。遥遥盼乡域，言念故所亲。

代越各有性，所愿还其真。胡为去桑梓，郁郁冒风尘。
舟过桐庐三首
杨万里（宋代）

潇洒桐庐县，寒江缭一湾。
朱楼隔绿柳，白塔映青山。
稚子挑窗出，舟人买菜还。
峰头好亭子，不得一跻攀。
读佛书
归有光（明代）

天竺降灵圣，利益其在此。
雪山真苦行，九恼尚缠己。
非徒食马麦，空钵良可耻。
纷纷旃茶女，谤论或未已。
不知手指中，犹出五狮子。
送陈大雷试太学
李昴英（宋代）

裹粮数千里，买勇万人场。
庚岭琴书去，桥门姓字香。
有司应眼具，喜气已眉黄。
践履宜天相，时文况所长。
答淮上翁二首 其二
俞德邻（宋代）

京江语别十三春，宇宙茫茫几战尘。客路秋风欺白发，阴房夜雨湿青燐。

杖藜叹世悲谁子，悬印朝天少故人。回首鹿门思旧隐，荒坟宿草更沾巾。
和方大山寄韵
何梦桂（宋代）

老去庄陵一钓竿，钓鱼犹胜乞粗官。
十年事业閒中过，千载功名死后看。
往事危枰休下着，交情枯木独知寒。
相逢一笑双蓬鬓，还倩何人斲鼻端。
春杪思茶
李全昌（明代）

日倒时家新样壶，策勋全在润脾枯。如何消渴成都者，不设茶床只酒垆。
丁亥冬感怀寄赵章泉
刘宰（宋代）

报国知无术，书空竟若何。淮山云惨淡，钟阜石嵯峨。

高孝遗规在，梁陈往鉴多。癙忧徒尔耳，远浦听渔歌。
经九华费征君墓
杜荀鹤（唐代）

凡吊先生者，多伤荆棘间。不知三尺墓，高却九华山。

天地有何外，子孙无亦闲。当时若征起，未必得身还。
论文二首
李覯（宋代）

天宝年中事事新，长安还有谪仙人。
骑鲸去后无寻处，输与勾芒自管春。
渔塘十六韵（在朱阳县石岩下，古老云：洛水
韦庄（唐代）

洛水分余脉，穿岩出石棱。碧经岚气重，清带露华澄。
莹澈通三岛，岩梧积万层。巢由应共到，刘阮想同登。
壁峻苔如画，山昏雾似蒸。撼松衣有雪，题石砚生冰。
路熟云中客，名留域外僧。饥猿寻落橡，斗鼠堕高藤。
嶮树临溪亚，残莎带岸崩。持竿聊藉草，待月好垂罾。
对景思任父，开图想不兴。晚风轻浪叠，暮雨湿烟凝。
似泛灵槎出，如迎羽客升。仙源终不测，胜概自相仍。
欲别诚堪恋，长归又未能。他时操史笔，为尔著良称。
山居杂诗九十首
曹勋（宋代）

隔岁种成麦，起麦秧稻田。
晚禾亦云竟，冬菜碧相连。
收割不闲手，垅亩无空阡。
家蓄千指客，始知常有年。
江南山色
陈克（宋代）

笔间烟雨漫愁人，不是溪山自在春。一段江南好风景，夕阳花坞净无尘。
十二月初一日醉歌
舒岳祥（宋代）

常年此日正月吉，今年经闰腊月一。
岁阑喜展一月期，胜似戈挥鲁阳日。
搔头偶见鹜陈横，曝背闲看蜂衙出。
一冬妍暖三月晴，薄雪微雨麦垅青。
平皋十亩耡溉毕，明年拟取甔石赢。
归耕还有新权柄，向时樵长今里正。
弟侄推尊不敢辞，斗酒只鸡先自庆。
牧猪酿秫待诛求，卖田买钞博性命。
北人自好南人恶，人事纷纷天未定。
君不见唐任涛宋魏闲，因诗放后逢宽令。
南山紫云山居 其一
黄镇成（元代）

一宿南山顶，仙凡此地分。河明疑有浪，天近更无云。

月色初秋见，泉声彻夜闻。红尘飞不到，甘与鹿为群。
大司马马公廷试志喜有作次韵二首 其一
倪岳（明代）

董贾贤良初献策，唐虞敷纳正求才。一言共喜龙颜合，五位遥瞻雉尾开。

奎壁光芒动霄汉，衣冠遭际极公台。茹茅已协乾坤泰，愿上君王万寿杯。
饯岁行
舒岳祥（宋代）

岁来沙上草头迎，岁去梅边雪中送。
岁去年来不自由，我亦送迎何所用。
人情厌旧只欢新，不道新来老却人。
喜为儿孙添一岁，可怜光景转成尘。
送君此去信悠哉，不知明日肯得来。
宇宙无穷迷道路，追随不见上层台。
萧萧便恐逐风散，茫茫尚想随潮回。
岁去匆匆不复顾，我犹留此君何处。
非缘故岁去无情，自是新年促君去。
送故迎新一百年，不迎不送无新故。
还述怀
欧阳修（宋代）

岁律忽其周，阴风惨辽敻。
孤怀念时节，朽质惊衰病。
忆始来京师，街槐绿方映。
清霜一以零，众木少坚劲。
物理固如此，人生宁久盛。
当时不树立，後世犹讥评。
顾我实孤生，饥寒谈孔孟。
壮年犹勇为，刺口论时政。
中间蒙选擢，官实居谏诤。
岂知身愈危，惟恐职不称。
十年困风波，九死出槛◇。
再生君父恩，知报犬马性。
归来见亲识，握手相吊庆。
丹心皎虽存，白发生已迸。
◇无羽毛彩，来与鸾凰◇。
铩翮追群翔，孤唳惊众听。
严严玉堂署，清禁肃而静。
职业愧论思，文章◇诰命。
厚颜难久居，归计无荒迳。
偷闲就朋友，笑语杂嘲咏。
欢情虽索寞，得酒犹豪横。
群居固可乐，宠禄尤难幸。
何日早收身，江湖一渔艇。
颂尘尘三昧
释真慈（宋代）

钵里饭，桶里水，
别宝昆仑坐潭底。一尘尘上走须弥，
明眼波斯笑弹指。笑弹指，
珊瑚枝上清风起。
读秦纪
萧澥（宋代）

筑了连云万里城，春风弦管醉中听。
凄凉六籍寒灰里，宿得咸阳火一星。
杂曲歌辞。排遍第二
佚名（唐代）

鸳鸯殿里笙歌起，翡翠楼前出舞人。

唤上紫微三五夕，圣明方寿一千春。
题华亭朱孟辩篆冢诗卷
董佐才（明代）

古初无毫楮，羲画何繇传？孰知文字理，已具《河图》前
。
神农文苍颉，俯仰极人天。
穗书与鸟书，创制分后先。
龟麟锡禹时，盘铭著汤年。
岐阳纪石鼓，史籀称独贤。
矫若蛟龙蟠，郁若锁钮联。
科斗聿行漆，形体因自然。
一从孔壁废，重为经籍怜。
秦相约籀古，撰次《苍颉篇》。
小篆遂名家，劲健含姿妍。
登封及诅神，金石纷雕镌。
下逮隶八分，变化如云烟。
汉经煨烬余，文教仍敷宣。
保氏存六书，学僮谗九千。
扬雄纂奇字，杜林解探研。
继迹非无人，意象莫不全。
伟哉许祭酒，蒐罗归简编。
坠绪赖复举，后学知相沿。
阳冰克远绍，铉锴造其玄。
近代郚与周，笔势回奔川。
华亭朱茂才，好古喜欲颠。
一扫世俗书，习篆忘食眠。
秦望并之罘，碧落兼新泉。
小者案间列，大者屋壁悬。
平生囊橐赀，多充买碑钱。
功深学既精，齿壮志亦坚。
池鱼染皆黑，铁砚磨将穿。
摹拓累万番，期差古人肩。
师法正在兹，什袭比蹄筌。
孙樵文自祭，智永笔忍捐。
前修不我欺，我癖尤难痊。
嵯峨细林山，上与浮云连。
譬彼汲冢书，函之瘗其巅。
聚土封若堂，劖石表为阡。
其阳碧树交，其阴书带缘。
山灵谨诃护，有名如有仙。
挥洒人间者，显晦名非偏。
宝剑贾胡发，玉柙蔓草缠。
何如篆冢光，夜夜映星躔。
梅雨初霁
陆游（宋代）

梅雨忽已过，松风来飒然。
吟多锦囊富，影瘦角巾偏。
客祝加餐饭，儿忧少睡眠。
衰骸累人久，抚事感余年。
汉南遇方评事（一作襄州遇房评事由）
戴叔伦（唐代）

移家住汉阴，不复问华簪。贳酒宜城近，烧田梦泽深。

暮山逢鸟入，寒水见鱼沈。与物皆无累，终年惬本心。
山居诗
释延寿（宋代）

栖真境界太玄乡，静见吾宗不可量。
好句只凭诗断送，闲缘唯遣道消亡。
雨丝云织经条密，烟素风抽细缕长。
竟敢日虚怀无一事，金瓶秋水石炉香。
晨炊江山悬驿
杨万里（宋代）

闻道常山水壮哉，问途何惜小纡回。
平生不到江山县，临老须教作一来。
惊风行五章 其二
姚燮（清代）

微命不如蚁，蹂躏多苦伤。乖危掠衣物，剽悍胡能当？

咄嗟胠箧流，白日行堂皇。既无官令严，谁恃身势强？

万人趋一门，黑暗如排墙。溃地一鬨声，上辟鸮鹰翔。

进退居两难，翘企偕徬徨。讹传咫尺间，已断濠河梁。

失色尽灰土，何有肝与肠？共乞皇天仁，愿缓时日亡。

白晰谁家女，劙面无完裆。绣袜污澜泥，认是官家郎。

还顾我亲属，欲止路无旁。虽喜平安存，呼吸谁预防？

凛冽未入冬，草木先凋僵。野烧发穷蛰，在坏何闭藏？
柳梢青 其四 红拂妓
叶璧华（清代）

儿女英雄。尸居余气，不羡扬公。逆旅丝缰，双鬘亸绿，一拂摇红。

逆怜未睹潜弄。喜扶余、瀚海成功。夫婿豪家，平章相业，容锡花封。
阳关词三首 答李公择
苏轼（宋代）

济南春好雪初晴，行到龙山马足轻。
使君莫忘霅溪女，时作阳关肠断声。
雪中玉堂夜直次黄清老韵
胡奎（元代）

银河剪水渐霏微，供奉承恩直禁闱。琪树有花春不老，玉堂无月夜生辉。

寒催光禄分官酒，暖觉归春入赐衣。铃索声沈宫漏静，巴歌谁共和金徽。
偈颂八十五首
释妙伦（宋代）

一从醉别画堂前，鬓乱钗横语笑颠。
最是恼人肠肚处，借婆裙子拜婆年。
过富池题澄江阁二首
王之道（宋代）

晚日千峰色，秋风万里情。
望云双目眩，渴雨寸心倾。
有客诗方就，何人笛正横。
渚烟萦别浦，江月动前楹。
草木腥犹在，生灵痛未平。
伤哉一杯酒，北向酹边城。
寄吉谏议
薛能（唐代）

将迎须学返抽身，合致蹉跎敢效颦。性静拟归无上士，

迹疏常负有情人。终凭二顷谋婚嫁，谬著千篇断斧斤。

闻说旧交贤且达，欲弹章甫自羞贫。
至广州第七十七
文天祥（宋代）

南方瘴疠地，白马东北来。
长城扫遗堞，泪落强徘徊。
醉落拓 用玉田韵
沈皞日（清代）

月沉楼角。疏星几点天西落。酒阑人静罗衣薄。恼煞吟虫，梦里晚风恶。

漏长夜短愁难着。秦筝不上蛮弦弱。雪儿新句浑閒却。

双鬓丝丝，莫对镜前觉。
十三日晨起霜晴用定台韵赋此
张栻（宋代）

晴岚开岳镇，云雨断阳台。
日出寒光迥，川平秀色回。
兴随天际雁，诗寄岭头梅。
盛事它年说，凭君记玉杯。
促拍满路花
赵师侠（宋代）

连枝蟠古木，瑞荫映晴空。桃江江上景，古今同。忙中取静，心地江从容。扫江荆榛蔽，结屋诛茅，道人一段家风。

任乌飞兔走匆匆。世事亦何穷。官闲民不扰，更年丰。箪瓢云水，时与话西东。真乐谁能识，兀坐忘言，浩然天地之中。
登虔州城楼
程可则（明代）

郁孤台畔暮烟空，与客登临起大风。马耳群山归睥睨，虎头全郡览崆峒。

江通闽楚三千里，地跨东南百二雄。十载楼船纷下濑，兵戈今喜罢虔中。
月上海棠 诗社诸君复相属和，又不免步韵献
段成己（金朝）

秋风鹤发双龟手。不如意事十常九。蓬＊映闲阶，嗟丛菊汝奚为秀。衡门掩，问字无人载酒。永惟道德初心负。向上将求古人友。三叹抱遗编，蔼余馥残膏谁嗅。趣时样，竟＊羔裘豹袖。
鹊桥仙
赵善括（宋代）

东风唤我，西园闲坐，大醉高歌竟日。行藏独倚画栏干，便忘了、征衫泪湿。

亭高烟远，天低云近，相对逃名隐客。掀髯无语看青山，断不信、尘埃到得。
短歌自嘲
王世贞（明代）

我不能六翮飞上天，又不能摧眉折腰贵人前。为郎五载，偃蹇不迁。

讯牍再过心茫然，但晓月费司农钱。移书考功，令愿赐归田。

考功笑谓：汝犹须眉在人面，留之何益去不全。西山山色青刺眼，为我拥鼻赋一篇。

乃公调笑亦常事，有酒且逐东风颠。
和关子东筇杖
王之望（宋代）

老境生涯正倚君，周旋夷险共悲欣。最怜磊磊多高节，未肯斑斑出异文。

汉阁灯来徒照夜，葛陂龙去谩拿云。愿为灵寿扶黄发，廊庙他年看勒勋。
次彭应之鱼乐亭韵
朱熹（宋代）

亭前活水破轻冰，渐见游鯈傍石棱。老子自知鱼乐处，不须庄惠与同登。
和士特栽果十首·樱桃
刘子翚（宋代）

一树含桃火烁空，而今春献隔离宫。
只应壮士忧时泪，洒向枝头点点红。
到廉州始闻秋风用刘随州韵
文星瑞（清代）

海角萍踪千里至，天涯霜信一时回。
连山夜火金蛇走，动地秋时铁骑来。
羌笛吹残杨柳变，寒砧催报菊花开。
呼鹰跃马平生意，落日苍茫上古台。
瓜园诗
王维（唐代）

余适欲锄瓜，倚锄听叩门。鸣驺导骢马，常从夹朱轩。

穷巷正传呼，故人傥相存。携手追凉风，放心望乾坤。

蔼蔼帝王州，宫观一何繁。林端出绮道，殿顶摇华幡。

素怀在青山，若值白云屯。回风城西雨，返景原上村。

前酌盈尊酒，往往闻清言。黄鹂啭深木，朱槿照中园。

犹羡松下客，石上闻清猿。
啸亭纳凉
刘敞（宋代）

翻翻竹梢叶，习习蘋末风。水气稍澄澈，云阴反蒙笼。

解襟面虚旷，幽兴欲飞冲。得意耻独善，慨然环堵中。
庄伏之以诗赠别，次韵酬之
卢若腾（明代）

高士逸栖烟与霞，我来幸接挂星槎。钟山良玉炊难变，鲛室素绡染未加。

已识淡交心似水，兼饶佳句笔生花。乱离怅尔音徽隔，频望飞鸿到海涯。
九日谩兴
张吉（明代）

乌有先生著布袍，躯长八尺胆气豪。翩然骑鹤历九皋，笑谈霞气超蓬蒿。

骖麟翳凤列仙曹，不徐不亟帝所褒。玉童婉娈鸾笙号，月瓢冷浴紫金膏。

北斗杓星手所操，黄流倒泻沧海涛。安期巨枣金母桃，攫而食之侔啖芼。

腰间珌琫金错刀，剸犀执象刲鲸鳌。下瞰八极了莫逃，秕糠扫荡轻于毛。

悬车欹侧赤焰韬，先驱负弩旋旌旄，下来两腋风萧颾。

君不闻龙井山头万株菊，寒香尽入高人腹。
和袭美悼鹤
陆龟蒙（唐代）

酆都香稻字重思，遥想飞魂去未饥。

争奈野鸦无数健，黄昏来占旧栖枝。
雉媒
田锡（宋代）

东风麦垄青，白日桑阴清。
一雉欲媒众，众雉无猜情。
五步一饮啄，十步一飞鸣。
暗中触骇机，镞发如流星。
洞彻羽毛质，低摧锦绣翎。
却宛若召客，子常非好兵。
谗言既交搆，祸难即随生。
齐王听游说，韩信急功名。
三军虽罢戍，一命遽遭烹。
安河阻风
刘攽（宋代）

随湖寄渔浦，村戍起孤烟。水色连天黑，沙禽亦昼眠。

柘田春种麦，客渡晚争船。尽日无他事，寻村听野泉。
初夏
陆游（宋代）

淡霭轻飔入夏初，一窗新绿鸟相呼。出门易倦常归卧，著句难工但自娱。

花径蝶闲无堕蕊，酒楼人散有空垆。闽川茶笼犹沾及，肺渴朝来顿欲苏。
韩愚夫黄门具庆诗
朱诚泳（明代）

忠献云仍衍庆长，一门遭际此非常。两儿价重连城璧，二老眉齐具庆堂。

乌府黄门同宠渥，锦袍珠翟共康强。亦知积德君家事，寿域天开自圣皇。
上元复犹寒二首
杨万里（宋代）

道是春工做物华，春工元自不由它。
杏花只作去年面，萱草别抽今岁芽。
中和节日步东园三首
杨万里（宋代）

五出桃花千叶绯，团栾绕树间芳菲。
攀来欲折还休去，看到残红教自飞。
送张治中朝京
胡斗南（宋代）

乾坤人物老，牛斗景星明。
鸿翼天风顺，马蹄沙路平。
松楸还有托，草木亦知名。
归日吟千首，江山万里程。
和江仲嘉见寄 其二
程俱（宋代）

寒谷应殊尺五天，盐车无复望腾骞。至人未免填沟壑，大隐不腾居市廛。

长笑呼鹰思上蔡，独令留石在平泉。茅茨欲作终焉计，未有沧浪四万钱。
吴兴赠贾收二绝句 其二
林希（宋代）

岁中谩说易三麾，风月可尝有别离。尽是昔贤吟醉地，惜哉此老不能诗。
戊午出长兴郭泛西溪至清果院
葛胜仲（宋代）

朱藤花堕影，罨画因名溪。林壑莽参错，鹈鴂挟春啼。

刺船未云莽，眼明古招提。入门赤泥亭，石梁亦可跻。

佛殿制淳古，凌空飞拱枅。凄其念陈祖，此境尝幽栖。

虾滩弄竿线，龙卧聊蟠泥。一朝风云会，起舞随荒鸡。

兴王岂细事，荒陵出金犀。贤愚同一丘，莫厌青鞋胝。
送莫同知还吴江
薛纲（明代）

十年前已识韩荆，今日相逢眼倍明。黑鬓挂冠高世见，沧江对酒故交情。

鸾凰不寄人间迹，鸥鹭还寻物外盟。举俗好名君好隐，三吴风月更谁争。
送惠师（愈在连州与释景常、元惠游。惠师即元惠也）
韩愈（唐代）

惠师浮屠者，乃是不羁人。
十五爱山水，超然谢朋亲。
脱冠剪头发，飞步遗踪尘。
发迹入四明，梯空上秋旻。
遂登天台望，众壑皆嶙峋。
夜宿最高顶，举头看星辰。
光芒相照烛，南北争罗陈。
兹地绝翔走，自然严且神。
微风吹木石，澎湃闻韶钧。
夜半起下视，溟波衔日轮。
鱼龙惊踊跃，叫啸成悲辛。
怪气或紫赤，敲磨共轮囷。
金鸦既腾翥，六合俄清新。
常闻禹穴奇，东去窥瓯闽。
越俗不好古，流传失其真。
幽踪邈难得，圣路嗟长堙。
回临浙江涛，屹起高峨岷。
壮志死不息，千年如隔晨。
是非竟何有，弃去非吾伦。
凌江诣庐岳，浩荡极游巡。
崔崒没云表，陂陀浸湖沦。
是时雨初霁，悬瀑垂天绅。
前年往罗浮，步戛南海漘。
大哉阳德盛，荣茂恒留春。
鹏鶱堕长翮，鲸戏侧修鳞。
自来连州寺，曾未造城闉。
日携青云客，探胜穷崖滨。
太守邀不去，群官请徒频。
囊无一金资，翻谓富者贫。
昨日忽不见，我令访其邻。
奔波自追及，把手问所因。
顾我却兴叹，君宁异于民。
离合自古然，辞别安足珍。
吾闻九疑好，夙志今欲伸。
斑竹啼舜妇，清湘沈楚臣。
衡山与洞庭，此固道所循。
寻崧方抵洛，历华遂之秦。
浮游靡定处，偶往即通津。
吾言子当去，子道非吾遵。
江鱼不池活，野鸟难笼驯。
吾非西方教，怜子狂且醇。
吾嫉惰游者，怜子愚且谆。
去矣各异趣，何为浪沾巾。
贺新郎·放逐身蓝缕
刘克庄（宋代）

放逐身蓝缕。被门前、群鸥戏狎，见推盟主。若把士师三黜比，老子多他两度。袖手看、名场呼五。不会车边望尘拜，免他年、青史羞潘母。句曲洞，是归路。平生怕道萧萧句。况新来、冠敧弁侧，醉人多误。管甚是非并礼法，顿足低昂起舞。任百鸟、喧啾春语。欲托朱弦写悲壮，这琴心、脉脉谁堪许。君按拍，我调柱。
舞凤石
李翔（唐代）

远见麻姑戏瑞禽，每来教舞此坛心。基离地面三千丈，势倚云根一万寻。

烟海日摇双翅影，洞天风散九韵音。自从越叟分明说，便想罗浮直至今。
孙过庭摹洛神赋赞
岳珂（宋代）

大令好书洛神赋，后人犹袭邯郸步。
夫君草圣洞千古，笔下纵横敏风雨。
凌波杳杳去无所，半幅尚能追媚妩。
几年唐印阅振武，谁其别之视书谱。
梅 其四
黄文仪（清代）

玉立佳人窈窕姿，园林掩映几多时。横斜影里萧萧竹，冷月疏烟伴最宜。
悼亡九首
张耒（宋代）

遥夜新霜凋碧槐，三更寒月满堂阶。
美人化作秋风去，只有清魂梦里来。
颂一百则
释重顯（宋代）

水洒不著，风吹不入。
虎步龙行，鬼号神泣。
头长三尺知是谁，相对无言独足立。
姚氏池亭
项斯（唐代）

池馆饶嘉致，幽人惬所闲。筱风能动浪，岸树不遮山。

啸槛鱼惊后，眠窗鹤语间。何须说庐阜，深处更跻攀。
梦回
刘克庄（宋代）

跳出槐安有底忙，何须更待熟黄粱。
牙签载返善和宅，手板抽回政事堂。
效玉川生称锐汉，爱杨处士号憨郎。
山中岂不差岑寂，犹胜人间臭腐肠。
醴泉观宿斋诗
慕容彦逢（宋代）

昔陪清跸款灵真，曾对疏篁演帝纶。十载重来浑似旧，惟应双鬓二毛新。
试院二首 其二
王阮（宋代）

雨浸霜华冷作秋，广文官舍益穷愁。梦魂却似知人意，偏到庐山脚下州。
再和
梅尧臣（宋代）

廉纤小雨破花寒，野雀争巢斗作团。
手卷白云光引素，舌飞明月响倾盘。
群公锦绣为肠胃，独我应埃满肺肝。
强应小诗无气味，犹惭白发厕郎官。
郡斋即事二首 其一
曾巩（宋代）

画戟森门宠误蒙，从来田舍一衰翁。囷仓穰穰逢康岁，闾里恂恂有古风。

瞷氏宿奸投海外，伏生新学始山东。依然自昔兴王地，长在南阳佳气中。
昭君怨
陆游（宋代）

昼永蝉声庭院。人倦懒摇团扇。小景写潇湘。自生凉。

帘外蹴花双燕。帘下有人同见。宝篆拆官黄。炷熏香。
柳梢青·叠嶂浮岚
许桢（元代）

叠嶂浮岚。澄江拖练，远浦归帆。橙蟹分甘，莼鲈专美，露酒霜柑。登高聊憩禅庵。采菊蕊、茱萸满篮。丹桂飘香，芙蓉弄色，好个江南。
病中纪事
蔡戡（宋代）

我生天地间，甲子倏一周。
岁与命相近，灾釁非人谋。
抱病卧漳命，荏苒久不瘳。
伛偻腰欲折，偃仰筋如抽。
痛楚彻心膂，呻吟损咽喉。
浃背汗淋沥，环膝寒飕飗。
晨兴服絺綌，夜卧重衾裯。
垢腻生虮虱，爬搔变疮疣。
寝食殆俱废，起处宁自由。
跬步远千里，窘局如拘囚。
艾火既妄灼，药剂还轻投。
以此千金躯，寄命庸医流。
展转几十旬，初夏俄清秋。
去死一间耳，自叹如浮沤。
有身即有患，无生乃无忧。
彭殇齐寿矢，蝼蚁同王侯。
四大非我有，外物何劳求。
委心以待尽，死生任浮休。
访韩司空不遇
李嘉祐（唐代）

图画风流似长康，文词体格效陈王。

蓬莱对去归常晚，丛竹闲飞满夕阳。
和叔武逢梅二首
曾协（宋代）

爱花不厌百回看，细数香须定若干。
莫怨东风消息早，为凭佳句唤司寒。
赠江右施伟长一首
陆典（清代）

须眉历落舌纵横，讲武论文满座惊。提笔杀人犹带血，杖藜哭世不闻声。

踢翻北斗身须见，吸尽西江气未平。千古鲁连归海上，何人一矢躲聊城。
和谢吏部铁字韵三十四首·对酒二首
邓肃（宋代）

世上纷华蚁穴耳，东流不作西归水。
号寒那用学孟郊，捉月要须追李子。
一樽忽尔逢故人，高谈往往鬼神嗔。
人间目下多忌讳，忘形惟有醉乡真。
但得如意酒不绝，四壁莫愁生事拙。
铸成此错吾安之，何妨与费数州铁。
虞美人（羊山饯杜侍郎郡君十二姑及外弟天逵）
晁补之（宋代）

原桑飞尽霜空杳。霜夜愁难晓。油灯野店怯黄昏。穷途不灭酒杯深。故人心。

羊山古道行人少。也送行人老。一般别语重千金。明年过我小园林。话如今。
丛祠树木尤岑蔚
宋祁（宋代）

祠凭怪神树不伐，树得岑阴神托威。
乡人奠酒女巫醉，祠树不知谁是非。
得越
张伯玉（宋代）

尺一除书与会稽，陋儒何以报天辉。
岂惟大幕张红旆，更得全家住翠微。
千骑晚随龙节去，一幅春送鷁舟飞。
支离莫道攘空臂，乞得越州金印归。
七月五日二首 其二
苏轼（宋代）

何处觅新秋？萧然北台上。秋来未云几，风日已清亮。

云间耸孤翠，林表浮远涨。新枣渐堪剥，晚瓜犹可饷。

西风送落日，万窍含悽怆。念当急行乐，白发不汝放。
寄危骊塘赠心古鉴二首
罗椅（宋代）

百尺楼头山雨长，梦提白一濯沧浪。
从渠金带花成簇，何处钱羹饭不香。
语妙囊中了今古，骚成肘后系潇湘。
山寒岁晚兰苗盛，欲当包茅献草堂。
再用前韵
李弥逊（宋代）

薄宦驱人不亦劳，久纡章服碍爬搔。
何时归卧钟山石，荷插长随手种桃。
偈
希迁（唐代）

从来共住不知名，任运相将作摩行。
自古上贤犹不识，造次常流岂可明。
鹿鸣席上赠贡士
范成大（宋代）

登陆由来说四明，台星光处更魁星。
海滨二老尊周室，馆下诸魁右汉廷。
秋赋重增人物志，春闱俱上佛名经。
一飞好趁扶摇便，咫尺西兴是北溟。
次韵费司法
方岳（宋代）

有客谁为数击鲜，西风孤人雁声前。
酒无多酌何如醒，诗不能奇莫浪传。
秋色淡於人寂寂，桂花香得月娟娟。
五经不到山翁腹，且听便便引老边。
暑夜同沈飞霞山人携具朱虚谷舟中分得中字
孙继皋（明代）

维舟傍野树，嘉会几能同。月逗层阴出，溪回别港通。

持杯谈往日，移夕欲当风。共有云萍惜，狂歌夜正中。
周元特詹事挽词二首
韩元吉（宋代）

道学尊闾里，衣冠见伟人。
鸡群真野鹤，麕角目祥麟。
谠论追前辈，清时识诤臣。
他年激贫懦，风动霅溪滨。
饯史计使 其二
赵汝腾（宋代）

使者星明太史占，东风戒路揭帷襜。食当加倍稀亲酒，献不求帷少榷盐。

因进御茶供味谏，肯然官烛示家廉。老生莫效临岐赠，诗附仁言当束缣。
小雨
陆游（宋代）

小雨暗林塘，寒声遶画廊。
事须求暂假，宜睡称烧香。
和仆射二十四丈牡丹八韵
徐夤（唐代）

帝王城里看，无故亦无新。忍摘都缘借，移栽未有因。

光阴嫌太促，开落一何频。羞杀登墙女，饶将解佩人。

蕊堪灵凤啄，香许白龙亲。素练笼霞晓，红妆带脸春。

莫辞终夕醉，易老少年身。买取归天上，宁教逐世尘。
楚州闻晚角有怀
蔡襄（宋代）

钦天门外警场开，画角千枝叠鼓催。
今日淮边孤垒畔，晚风时送数声来。
颂一百则
释重顯（宋代）

泥佛不度水，神光照天地。
立雪如未休，何人不雕伪。
金佛不度炉，人来访紫胡。
牌中数箇字，清风何处无。
木佛不度火，常思破灶堕。
杖子忽击著，方知辜负我。
偶阅岳季方题商山四皓图次韵 其四
陈献章（明代）

定惠安刘理不难，紫芝歌已动长安。试将脚色从头看，高祖如何敢溺冠。
秋村十二咏 其六 社鼓
成鹫（清代）

村童挝破鼓，野老祝丰年。社日陈鸡黍，秋声杂应田。

蜗喧分两部，牛饮快三千。何待渔阳弄，山花上鬓先。
鹧鸪天
沈长卿（宋代）

瑞气氤氲入绛纱。水沉香荐碧流霞。疏梅欲破风前蕊，冷菊犹开霜后花。

销粉黛，减铅华。药炉经卷好生涯。络滨侍从他年贵，便是蟠桃王母家。
浣溪沙（赏酴醿）
葛胜仲（宋代）

一夜狂风尽海棠。此花天遣殿群芳。芝兰百濯见真香。

劝客淋浪灯底韵，恼人魂梦枕边囊。一枝插不□□□。
自赞三首
释明辩（宋代）

土豹长老，悟处敲譊。
滑头胜似莼菜，软顽何啻黐胶。
曾被三脚驴子，踏得鼻孔成四。
九日登瀛台
家铉翁（宋代）

此地无山喜有台，南瞻北眺两宜哉。
衰翁无事日倾倒，佳客何人时一来。
孤鹤飞鸣知我在，征鸿嘹唳为谁哀。
老来万事如归宿，不为忧愁强把杯。
白雪歌
蓝仁（明代）

南州大雪从来少，数日山庄三尺厚。一点游尘着处无，四檐明月连宵有。

琼树应迷谷口樵，玉蓑不脱溪边叟。清池片石叠寒毡，远岫疏松排秃帚。

鸢肩独耸费吟哦，鹤发相辉惜衰朽。梅清竹瘦转凭陵，鸟仆猿僵罢飞走。

孤烟冷舍自无聊，横宝当途谁得取。宜消瘴疠拯群黎，忽报丰登随众口。

高士轩中爱煮茶，将军帐下催斟酒。种石辛勤璧在田，照书烂漫珠盈斗。

阴崖北向云影开，旭日东来涧声吼。眼前光景渐消磨，石门天柱长回首。
秋夜怀程序伯茂才赋此奉寄并索画 其二
潘曾莹（清代）

玉堂清冷不成眠，却忆芦埼系钓船。篷背萧萧洒秋雪，画中著我白鸥边。
风定过垂虹亭
杨万里（宋代）

松江未过不胜愁，过了垂虹百不忧。
忽见石湖山上塔，定知塔背是苏州。
秋夜宿宝莲寺触籁成歌
姚燮（清代）

墙根小草弱难媚，高梧覆阴助之翠。凉云洒叶弄凄响，上搏风声斗烦碎。

风声到地引蛩语，蛩语当风促逾苦。若断不接接以雨，雨在空阶蛩在户。

愁人倚户愁未央，搔搔抑抑来何方？雨声点点滴愁碎，蛩声引愁续续长。

低檐黯黯沈晚色，虚堂漠漠生惨凉。亭亭人影瘦屼立，昏灯照壁如夕阳。

挥愁不去且举觞，蛩稀雨歇月上墙。墙上高梧展风色，墙下幽花动露香。

浩然凭槛歌激昂，天地阒寂疑清商。云河绳雁不下海，城门秃柳知有霜。

掩帏就枕且安息，酒醒衾凉梦无力。残月欲堕风益急，蛩复悽悽雨还滴。

浩浩林钟破晓烟，瑟瑟庭墀满黄叶。
广利庙
许仲蔚（宋代）

遗靴存故事，碑断不知名。老木合双抱，荒祠间数楹。

编民阴有赐，神像凛于生。箫鼓寒溪上，欢呼贺岁成。
梅花 其六
黄裳（宋代）

一种清香谁可比，九春和气尔争先。晓来烂熳惊人眼，只谓寒林是雪天。
止盦相国觞同社诸公于敝斋相国与庸盦尚书诗先成曾植继作 其二
沈曾植（清代）

逸礼不台记，遗书不师传。逸品画不圣，逸曲琴无弦。

天壤廓无际，逸者象其先。古今邈无朕，逸者游其玄。

坐作鲲溟运，立当鳌极掀。神依少广母，室在昆仑巅。

焉识么虫聚，中有雷阗阗。焉识须罗孔，目有刀轮旋。

埋照不忘照，镜空群动前。吾方耽逸病，放意怀与安。

凿齿人且半，壶邱鲵有潘。新阳感积悴，哀乐环无端。

庶以长者言，将持日车迁。酒阑积绛算，僾唈吾生观。
莎哥行
金鸿佺（清代）

生不愿作多田翁，酒徒无赖皆英雄。又不愿读万卷书，弯弓击英轻头颅。

莎哥一掷百万赌，笑杀人间守钱虏。睚眦必报恣横行，孝侯为害能射虎。

鼓鼙动地飞艨艟，破竹千里何人攻。子龙一身都是胆，只手奋起撄其锋。

男儿南八分死耳，功虽不成心则同。横糊碧血洒古渡，髑髅提出无人顾，英灵应俪五人墓。
考绩至淮闻有大司寇之命便道抵家即事有感 其一
王世贞（明代）

移官赐沐帝恩私，展转翻成触绪悲。万目畏传鸿雁句，棘心愁听鹡鸰诗。

空矜昼锦东归日，况值宵衣南顾时。八座纵荣那足羡，秋风不贷鬓边丝。
走马引
傅縡（南北朝）

骢色表连钱，出冀复来燕。取用偏开地，为歌乃号天。

权奇意欲偏，躞蹀势难前。本珍白玉镫，因饰黄金鞭。

愿酬刍秣宠，千里得千年。
赐杨亿判秘监
宋真宗（宋代）

琐闼往年司制诰，共嘉藻思类相如。
蓬山今日诠墳史，还仰多闻过仲舒。
报政列城归觐后，疏恩高阁拜官初。
诸生济济弥瞻望，铅椠谘询辨鲁鱼。
效古五首 其三
黄溍（元代）

击石乃有火，石火光不扬。攀天亦有路，天高路何长。

嵯峨万古云，下覆歌哭场。富贵诚足多，贫贱不可忘。
丑奴儿令 隋堤
王士祯（清代）

隋皇昔幸东都日，锦缆迢遥。凤艒龙艘。剪采宫中暮复朝。

琵琶忽唱安公子，红炬烟销。故国寒潮。一曲清江柳万条。
卜算子（二月晦，偕徐孟坚、滕审言、李季功游裴公亭作）
郭应祥（宋代）

城上著裴亭，亭下临湘水。泼黛揉蓝画不成，暝色仍含紫。

忙里不知春，却问今余几。相与偷将半日闲，共把尘襟洗。
刑部看竹效孟郊体
欧阳修（宋代）

花妍儿女姿，零落一何速。
竹色君子德，猗猗寒更绿。
京师多名园，车马纷驰逐。
春风红紫时，见此苍翠玉。
凌乱迸青苔，萧◇拂华屋。
森森日影闲，濯濯生意足。
幸此接清赏，宁辞荐芳醁。
黄昏人去锁空廊，枝上月明春鸟宿。
次韵天台陈勉卖痴呆四绝
沈周（明代）

初自谁边错买痴，被渠乖者赚呆儿。
苏州城里人如海，难悔还他认得谁。
剪春罗垂丝海棠
徐渭（明代）

美人睡不足，春愁奈若何。垂丝绿窗下，聊为绣春罗。
理发二首
刘克庄（宋代）

昔笑聪秃首，如韩戏观师。
若聪今见我，汝亦有几时。
乞巧
李朴（宋代）

处处香筵拂绮罗，为传神女渡天河。休嫌天上佳期少，已恨人间巧态多。

齰舌自应工妩媚，方心谁更苦镌磨。独收至拙为吾事，笑指双针一缕过。
长至日与诸公集翠林寺晚过香雪庵分赋
成鹫（清代）

沉沉钟鼓动微阳，山寺逢君即故乡。未满百年常苦短，才添一故便为长。

林间留客环深翠，雪里寻僧得妙香。何用吹灰发天籁，笛中无孔有宫商。
题慈照坦上人房应山阁
释文珦（宋代）

禅心直以山为体，不与终南捷径同。
吟久白云生曲槛，定回明月在前峰。
子牙钓石临溪古，博望槎源与汉通。
自有山灵回俗驾，几人於此得相逢。
挽方武成二首
刘克庄（宋代）

丱角诗名出，流传海内夸。
师称起予者，翁问倩人邪。
惜未参诸老，犹堪擅一家。
从今崖瀑上，谁共访梅花。
同邻几观中道家书画
刘敞（宋代）

宋公好古天下闻，法书奇画多求真。独将文雅遗后世，官虽贵求家尤贫。

近自唐室远及秦，上下略数千馀春。丹青翰墨著名者，一二收拾忘辛勤。

象贤济美声不坠，手泽钜细皆如新。朝廷交游累千百，未尝肯示寻常人。

蔡侯江翁与梅伯，于今磊落称绝伦。退朝相从得尽见，更觉清门无杂宾。

鉴微赏异极毫发，四座若获千金珍。往往发狂或大叫，咏诗落笔争纷纶。

我随众人久碌碌，学殖欲落衣生尘。愿登群玉探禹穴，不惮山海驰舟轮。

此君家近未宜后，率然欲往怀逡巡。淹留秖觉岁月老，复恐异物潜通神。

但传妙唱想绝迹，诵叹慷慨书搢绅。
减字木兰花
张抡（宋代）

阴阳均配。□□□□□□□。□□□□。争得灵苗不解□。

□□□□。□□□□□□□。□是真铅。只□□□□□□。
怀香坪三弟
缪公恩（清代）

迢迢复迢迢，相去万里遥。子在南闽中，桑梓乃东辽。

明月照相思，徘徊已中宵。相望不相闻，霜空素影高。

羡彼云中雁，行行翔以翱。羡彼庭下荆，比比枝附条。

古人重离别，情非儿女曹。所重笃天伦，故以戒游遨。

或云丈夫身，耿耿志云霄。尔我迫饥寒，区区谋斗筲。

忆昔在京华，别泪湿绨袍。我东子则南，音问颇寥寥。

云中道路长，谁为陟岧峣。经年或一书，每恨阻鸿毛。

安得如黄鹄，振翮归崇朝。安得化游鱼，一溯剑津涛。

妄念逐心生，怀思空自劳。何以解繁忧，聊以酌芳醪。

把酒发浩歌，不复事推敲。愿言托长风，寄音闽海潮。
贵溪谒谢文节祠
萧炜（清代）

一书坚却聘，已办首阳饥。慷慨攀髯志，从容卖卜时。

江山邻汐社，俎豆并文祠。龙虎苍苍色，千秋拜水湄。
小桃源
张师夔（宋代）

策杖西行路曲斜，一溪春水野人家。
武陵胜处今何在，不问桃源问落花。
望江南（闺情）
张先（宋代）

香闺内、空自想佳期。独步花阴情绪乱，谩将珠泪两行垂。胜会在何时。

厌厌病，此夕最难持。一点芳心无托处，荼コ架上月迟迟。惆怅有谁知。
读司马季主传赠何山人
梅尧臣（宋代）

长安新雨後，九陌少行人。
同舆有宋贾，游市怀隐沦。
日闻古贤哲，必与医卜邻。
来过季主室，再拜语逡巡。
矍然悟辞貌，何为居埃尘。
捧腹乃大笑，吾道非尔臻。
骥惭罢驴驷，凤岂燕雀亲。
筮占聊助上，功利傥及民。
大夫与博士，登车若丧神。
今我见何遯，始验太史真。
顺性诲善恶，不离义与仁。
言孝谕为子，言忠谕为臣。
又得蜀严比，宁将日者均。
京都盛龟筴，坐肆如鱼鳞。
噤口不正言，唯能辨冬春。
鸿冥复何慕，安得鸡骛驯。
次韵子瞻郭熙平远二绝
苏辙（宋代）

乱山无尽水无边，田舍渔家共一川。
行遍江南识天巧，临窗开卷两茫然。
断云斜日不胜秋，付与骚人满目愁。
父老如今亦才思，一蓑风雨钓槎头。
诗僧归儒
叶茵（宋代）

厌作人间粥饭僧，等閒来续义铦灯。
近吟气味无蔬笋，旧学工夫尚葛藤。
花下飞鞭身洒落，风前扶帽发鬅鬙。
浪仙素不修书问，有愧昌黎诧可朋。
江馆三首 其三
刘弇（宋代）

连云草树纵横幕，点水凫鸥黑白棋。日晏厨烟青一穗，暑馀窗雨暗千丝。

饱闻杨恽生行乐，懒赋张衡我所思。软碧会须连月占，恣看飞楫界琉璃。
题明孙节悯遗书册后
伊秉绶（清代）

朝廷不用刘宗周，金瓯失守铜驼愁。南都不用史可法，黄左交猜马阮狎。

相臣姻娅镇京口，神策军来弃繻走。仓皇茧足江郎山，一死已盖平生丑。

贵筑安能遽死忠，为有监军孙武公。各留宝墨本合传，再迁朽骨还同封。

君不见皖城起事金忠毅，当时并命江天一。石斋殉国三人从，就中记得毛玉洁。

吾生独惜钱谦益，愧负陶庵为上客。吁嗟国事不可为，死乃庸行毋足奇。

盛朝亦表范公节，谁佐之者留山嵇。
题睦州乌龙山禅居
方干（唐代）

曙后月华犹冷湿，自知坐卧逼天宫。
晨鸡未暇鸣山底，早日先来照屋东。
人世驱驰方丈内，海波摇动一杯中。
伴师长住应难住，归去仍须入俗笼。
水调歌头
刘一止（宋代）

缥缈青溪畔，山翠欲黏天。纵云台上，揽风招月自何年。新旧今台二妙，人地一时清绝，高并两峰寒。歌发烟霏外，人在去留间。

著方床，容老子，醉时眠。一尊相属，高会何意此时圆。况是古今难遇，人月竹花俱妙，曾见句中传。不向今宵醉，忍负四婵娟。
寓海坛归即事
卢琦（元代）

十年关塞未休兵，多少闾阎岁不宁。客子买舟寻旧好，主人下榻慰飘零。

庭前老树风鸣屋，山外疏槐雨满汀。当道诸公如问讯，为言卜隐傍林扃。
晋元帝庙
曾极（宋代）

茅茨绵蕝寄江东，陵庙回看渫血红。
右衽危冠才自保，未能无责敢言功。
双门
孔平仲（宋代）

崔嵬城阙倚云端，万里天风襟袖间。更有清凉无限意，坐看飞雨出南山。
八月一日寓衣锦乡祖印院
唐文凤（明代）

今为衣锦游，未遂衣锦归。每怜江山是，自叹人民非。

道路榛莽塞，田畴禾黍稀。经行询土俗，故老情依依。

剧谈昔日政，贪肆同封豨。怀奸比设阱，婴祸类发机。

幸遇圣明朝，民安家已肥。嗟我叨邑宰，才疏名更微。

愿言竭愚衷，清慎志不违。治平二三策，何当达京畿。

寸心已渊沦，馀事犹尘飞。投簪蚤税驾，清风旧渔矶。
胡汀鹭藏有纳兰容若、顾梁汾书扇二叶，因画贯华阁图，征题，寒厓要余同作三首 其二
廉泉（清代）

鼓瑟湘灵有积哀，过江风貌敢言才。词人从古多情思，鲛泪千行换酒来。
偈颂一百零一首 其七十三
释慧性（宋代）

喝散白云，穿开碧落。须弥灯王，无处摸索。
宿灵岩寺上院
白居易（唐代）

高高白月上青林，客去僧归独夜深。荤血屏除唯对酒，

歌钟放散只留琴。更无俗物当人眼，但有泉声洗我心。

最爱晓亭东望好，太湖烟水绿沉沉。
去冬除守历阳未上召还西掖今夏自应天尹移知齐安道由历阳圭老相访奉柬一首
韩驹（宋代）

尝闻历阳郡，寺有褒禅山。及我分竹符，欲往穷跻攀。

驱车发半道，尺一唤我还。叹息岩下水，何时照衰颜。

复持齐安节，税驾临通阛。属有行役累，无由叩僧关。

圭公岷峨秀，逸韵超人寰。携诗远过我，殷勤请加删。

少年意气盛，笑我毛发斑。夜语不知寝，起看江月弯。

浮生浪扰扰，万法本自闲。为吏何足论，逝将老榛菅。

买田未及议，我实贫非悭。奉乞一庵地，往来泉石间。
酬刘员外雨中见寄
钱起（唐代）

苦雨滴兰砌，秋风生葛衣。潢污三径绝，砧杵四邻稀。

分与玄豹隐，不为湘燕飞。惭君角巾折，犹肯问衡闱。
三月晦日偶成
蒋恢（宋代）

一年芳信雨消磨，负此吟怀奈若何。
倚槛忽惊新绿暗，扫轩更若落红多。
春归惟有时禽觉，睡足从渠日影蹉。
闲里工夫闲受用，若无闲客肯相过。
五贶诗。诃陵樽
皮日休（唐代）

一片鲎鱼壳，其中生翠波。买须能紫贝，用合对红螺。

尽泻判狂药，禁敲任浩歌。明朝与君后，争那玉山何。
六州
佚名（宋代）

双凤落，佳气蔼龙山。澄江左，清湖右，日夜海潮翻。因吉地、卜筑湖坛。宏基隆陛级，神位周环。边陲静、挂起櫜鞬。奠枕海隅安。三年亲祀，一阳初动，虔修大报，高处紫烟燔。看鸣銮，钩陈肃，天仗转，朔风寒。孤竹管，云和瑟，乐奏彻天关。嘉笾荐、玉奠璵璠。奉神欢。九霄瑞气起祥烟。来如风马欻然。还留福，已滋繁。回龙驭，升丹阙，布皇泽，春色满人间。
密州宋国博以诗见纪在郡杂咏，次韵答之
苏轼（宋代）

吾观二宋文，字字照缣素。渊源皆有考，奇险或难句。

后来邈无继，嗣子其殆庶。胡为尚流落，用舍真有数。

当时苟悦可，慎勿笑杕杜。斲窗谁赴救，袖手良优裕。

山城辱吾继，缺短烦遮护。昔年谬陈诗，无人聊瓦注。

于今赓绝唱，外重中已惧。何当附家集，击壤追咸濩。
和张倅湖上十绝
姜特立（宋代）

旷士同游兴自浓，那堪霁景上瞳曨。
忽惊画手开千嶂，不见愁眉蹙两峰。
又六湛堂
释宗杲（宋代）

非湛非摇此法源，当机莫厌假名存。
直须过量英灵汉，方入无边广大门。
万境交罗元不二，六窗昼夜未尝昏。
翻思庞老事无别，掷剑挥空岂有痕。
颂古
释道颜（宋代）

种谷不生豆苗，蒸砂岂能成饭。
大通智胜如来，一个担板底汉。
读《史记》四十首 其三十七 飞将军
张晋（清代）

君不见，北平贤太守，行军从不持刁斗。敌人呼作飞将军，敌骑闻之皆反走。

将军善射空千古，射虎能教石没羽。结发从军七十战，可怜未见单于面。

李蔡为人在下中，积劳数载亦邀封。将军岂复居人后，太息曾无尺寸功。

失道茫茫乃天意，安能更对刀笔吏。刎身绝域奈君何，天下无人不垂涕。

闻说将军不遇时，此言千载使人疑。由来君相能造命，天子如何说数奇。
寄潘粹
汪莘（宋代）

梦魂何事练溪滨，起自新春向晚春。
红杏园林催百舌，绿杨洲晚荐重唇。
一年好处是寒食，三月水边多丽人。
遥想使想行乐处，牡丹如障草如茵。
郡治五绝
邵伯温（宋代）

蜀地春争一月天，杂花新岁已争妍。
却愁取次都开尽，辜负清明谷雨天。
和雪
何梦桂（宋代）

天上琼楼一夜开，云林先约意徘徊。
灵河剪水急飞落，色界凭风缓下来。
霓舞未阑离月殿，蛾妆初试度阳台。
自矜颜色难为偶，嫁得梅花却占魁。
送孟宾于员外还新淦
徐铉（宋代）

暂来城阙不从容，却佩银鱼隐玉峰。双涧水边欹醉石，

九仙台玉听风松。题诗翠壁称逋客，采药春畦狎老农。

野鹤乘轩云出岫，不知何日再相逢。
苏武慢 鸣鹤余音 世传全真冯尊师苏武慢二
凌云翰（元代）

篇论学仙之事。道园先生谓费无隐独善歌之，则能知者亦罕矣。及观先生所作，非惟足以追配尊师，而使世之汩没尘埃流连光景者闻之，而有遗世独立羽化登仙之想，则是篇於世，其可少乎。著雍阉茂之岁，灯夕后三日，偶阅道园遗，欲尽和之，甫成一篇，辄为韵拘，笔弗得骋。於是行思坐维，或得一句一韵，索纸书之。越三日又成四篇，尚少大半，意殊闷闷。二十三日城南醉归，拥孤咏，连得四篇半，与未已而夜寒手龟，不能足也。明日更成二篇半，并无俗念一篇，凡十又三篇，览者幸为正焉云缕虹竿，月钩星饵，海上金鳌曾钓。蓬岛连根，昆仑无外，不比人间嵩少。返本还源，成功满行，坐待紫皇飞诏。笑令威、千岁来归，知换几番华表。谁曾伴、阿母重游，蟠桃再结，目断西飞青鸟。林屋无扃，洞天不老，铁笛一声云杪。皎皎灵台，荧荧明镜，尘土等闲昏了。看火轮、飞出扶桑，万户千门皆晓。
阻风固城湖
李曾伯（宋代）

历峡浮江万里归，一湖乃尔尼留之。
由吾天籁偶相值，岂汝川灵敢肆欺。
上水虽饶趋下例，北风会有转南时。
浮生只作无心看，何用咨咨咄咄为。
题崔逸人山亭
钱起（唐代）

药径深红藓，山窗满翠微。
羡君花下酒，蝴蝶梦中飞。
送建州徐生
洪迈（宋代）

人羁天地间，谁非一浮萍。
泛然偶相值，便有离合情。
君家武夷偶，归路尘眼明。
我生爱山者，梦寐秀色横。
秋风送客去，把手更心倾。
尔逢山中人，为我寄此声。
张宗苍绝壁精蓝图
弘历（清代）

栈路盘纡倚诡峰，红楼四面翠重重。山僧谢绝人来往，为好安禅制毒龙。
予与二弟连日赋诗饮酒诗成命二子书之亦居家之一乐也复用前韵
王十朋（宋代）

不愁地辟车马稀，自喜兄弟俱好奇。阿连举觞劝我酒，阿买研墨书翁诗。

长泛郑生船百斛，日赋邺侯三四幅。何用身封万户侯，但愿青箱有人续。
奉川道中四绝
释宝昙（宋代）

夜宿樟林海边寺，海风吹梦五更寒。
此身不似天涯近，枉作并州老泪看。
南风操
佚名（魏晋）

反彼三山兮商岳嵯峨。天降五老兮迎我来歌。有黄龙兮自出于河。负书图兮委蛇罗沙。

案图观谶兮闵天嗟嗟。击石拊韶兮沦幽洞微。鸟兽跄跄兮凤凰来仪。凯风自南兮喟其增悲。
金字经 其四 喜舍弟昌明至
李昌祺（明代）

白丁留迹少，红甲迸畦稠。淡泊相看不强求。休。老身今自由。

心无疚。随意度春秋。
上清乐 其四
赵佶（宋代）

九日宫中四老真，广霞山上宴仙宾。

鸣钟鼓瑟行灵醑，碧落融融别有春。
挽周宣教宗沂二首
廖行之（宋代）

始别犹承笑语温，昭晖相望几晨昏。
伻来骇德言传异，泪哽悲怀饱不餐。
归拜文帷人已去，痛瞻灵室像徒存。
反思博我谆谆意，何日能酬知遇恩。
解红歌（唐有儿童解红之舞）
和凝（五代）

百戏罢，五音清，解红一曲新教成。

两个瑶池小仙子，此时夺却柘枝名。
代陈公实上通守王刚父四首
姜特立（宋代）

洗甲通盟乒，同庚缓带秋。
边声寒卧鼓，海色静明楼。
冉冉岁云莫，栖栖诗者流。
不才同社栎，一饮愧身谋。
句
潘大临（宋代）

思君带孔移。
绮罗香·酒醒後
佚名（宋代）

酒醒後、一枕清风，梦断处、半窗残月。
谒梓潼庙
韦骧（宋代）

英威凛凛愯西州，血食潼江度几秋。曾运阴兵摧贼垒，每均甘泽惠农畴。

翠帏半捲香烟动，金榜高题日影浮。暂止轺车聊一奠，肯将曲祷累神休。
题城南堂
陆游（宋代）

借问城南老居士：新年乐事复何如？春寒催唤客尝酒，夜静卧听儿读书。
怀郑仁叔 其一
许及之（宋代）

近有河鱼疾，曾烦旧雨来。又成三日别，未觉百怀开。

气合嗟同病，情亲忆把杯。西湖荷盖底，谁遣画船回。
早秋降诞日献寿二首应制 其二
广宣（唐代）

万方瞻圣日，九土仰清光。磬地山河壮，弥天福寿长。

瑞烟薰法界，真偈启仁王。看献千秋乐，千秋乐未央。
村中留李三固言宿
白居易（唐代）

平生早游宦，不道无亲故。如我与君心，相知应有数。

春明门前别，金氏陂中遇。村酒两三杯，相留寒日暮。

勿嫌村酒薄，聊酌论心素。请君少踟蹰，系马门前树。

明年身若健，便拟江湖去。他日纵相思，知君无觅处。

后会既茫茫，今宵君且住。
和裘父见赠二首 其一
曾协（宋代）

平生传业志诗书，常耻朱门衒绮襦。作意文场旋阁笔，强颜宦路亦分符。

骎骎春意回平野，戛戛篮舆入画图。但恐相思劳小阮，想从烟际望重湖。
声声慢·湘云织玉
刘之才（宋代）

湘云织玉，楚葛篝香，澡兰帘幕风静。怨抑难招，沉魄当年独醒。风唱江南古调，念天涯、深情谁省。时暗换，最秦楼惆望，归期无定。曾是榴裙误写，怕照眼枝头，绛绡花并。巧篆盘丝，午镜绿窗闹影。香蒲也应细剪，但年年、断云愁冷。迎醉面，看银蟾、飞浴露井。
古意
张耒（宋代）

楼上珠帘拂疏网，却匀愁黛对凌波。
也知新旧争多少，敢话机头织素多。
句
冯涓（唐代）

不随俗物皆成土，只待良时却补天。（《题支机石》，

见《纪事》）

釜鱼化作池中物，木履浮为天际船。（《苦雨》）
偈颂二十首
释如珙（宋代）

贪瞋痴众生根本，众生根本佛根本。
佛无众生不成佛，是故众生佛根本。
秋望
麻九畴（金朝）

云气东南壮，风烟正北长。远人投屋小，寒草带城荒。

驯鸭便秋潦，饥牛背夕阳。閒情尽堪画，未要雨浪浪。
企望独秀山而神往
郭之奇（明代）

此峰独秀为何人，满目烟容未许亲。古木寒鸦仍结伴，珠帘画栋久为尘。

晓云抱石呈霜盖，返照归山起雾鳞。咫尺风光徒跂足，苦遭衰鬓累馀身。
畴甫叔挽诗二首
洪咨夔（宋代）

撰屦西山路，寻春得重陪。
那知分手去，不作转头来。
寂寂双溪雪，依依半树梅。
经行陈迹在，横涕湿苍苔。
贾养晦以其父叔厚所赋临清亭诗求和因用韵寄
陈著（宋代）

湖边小筑扁临清，眼力高人巧思营。
再世规模为日久，一区光思得天成。
儿孙受用功名外，朋友过从水□情。
我亦要投潇洒约，恨无鹤骨驾云轻。
石龙涡
文同（宋代）

崄势围空断壁圆，四时常见聚云烟。为霖救旱今何在，徒有遗文记昔年。
题丁勖庵秋江垂钓图
陈恭尹（清代）

百年舒卷岂难期，七尺渔竿一钓丝。不择水清鱼少处，秋江端可鉴须眉。
白龟
曾几（宋代）

一种龟儿玉雪然，故人为寄小如钱。
会当放汝江湖去，小住盆池慰眼前。
赠马唐卿数学环中吟
方回（元代）

扬子云易为太玄，邵尧夫易为皇极。
温公之易曰潜虚，观物行皇有七易。
环圆其形刳其中，圆则能转中则容。
譬如门牡必有牝，环中居士心与同。
车各双轮三十辐，与之运行谓之轂之两端凿窍穴，
良工于此膏其轴。老子教人举一隅，
庄子推广言户枢。圆而能容无滞碍，
大德若容百川输。居士易应有师授，
言人咎休顷刻究。厥祖三世登巍科，
乃翁八旬享高寿。环外人赋环中篇，
何时吴门吾过船。携酒与汝谈此事，
月窟天根玄又玄。
八月二十六日雨后呈沅陵教授
赵蕃（宋代）

秋风比已凉如水，秋日还能热似焚。
骤对碧云成突兀，忽看快雨洒缤纷。
梧应留响中宵听，菊为韬香九日闻。
排遣羇愁消底物，要君诗律张吾军。
鹧鸪天·紫禁烟光一万重
佚名（宋代）

紫禁烟光一万重。五门金碧射晴空。梨园羯鼓三千面，陆海鳌山十二峰。香雾重，月华浓。露台仙仗彩云中。朱栏画栋金泥幕，卷尽红莲十里风。
戏题杏花柳枝画扇，送虞笙之葵阳
丘逢甲（清代）

故园莺燕杏花时，又向离筵折柳枝。愁绿怨红春满眼，锦帆南去倍相思。
过隆中
崔道融（唐代）

玄德苍黄起卧龙，鼎分天下一言中。

可怜蜀国关张后，不见商量徐庶功。
忆君王·依依宫柳拂宫墙
谢克家（宋代）

依依宫柳拂宫墙，楼殿无人春昼长。燕子归来依旧忙。忆君王，月破黄昏人断肠。
客中七夕
王邦畿（明代）

旅怀初就馆，扫石且高歌。今夕果何夕，树间露气多。

短墙临古岸，曲径覆长罗。自笑同牛女，年年一渡河。
偈颂七十六首
释师观（宋代）

日日是好日，时时是好时。
只为分明极，翻令所得迟。
招通判沈兴宗游五泄
丁宝臣（宋代）

路缘萝茑荫杉松，翠壁丹崖不计重。
天作锦屏环十里，僧开朱屋面千峰。
花閒越鸟鉤辀语，溪外秦人仿佛逢。
早晚车驺到山下，篮舆多日待追从。
晚立
陆游（宋代）

倦凭小竖立柴门，残角疏钟欲断魂。
伤雁养翎依荻浦，渡牛浮鼻望烟村。
壮心已觉随年往，孤学何由与俗论？数点雨声催返舍，小窗灯火对壼餐。
句 其二
王安国（宋代）

孔明勿问襄阳庞。
岁晚
陆游（宋代）

小坞梅开十二三，曲塘冰绽水如蓝。
儿童门采春盘料，蓼茁芹芽欲满篮。
生日
文天祥（宋代）

忆昔闲居日，端二逢始生。
升堂拜亲寿，抠衣接宾荣。
载酒出郊拜，江花相送迎。
诗歌和盈轴，铿戛金石声。
于时果何时，朝野方休明。
人生足自乐，帝力无能名。
譬如江海鱼，与水俱忘情。
讵知君父恩。
天地同生成。
旄头忽堕地，氛雾迷三精。
黄屋朔风卷，园林杀气平。
四海靡所骋，三年老于行。
宾僚半荡覆，妻子同飘零。
无几哭慈母，有顷遭溃兵。
束兵献穹帐，囚首送空囹。
痛甚衣冠烈，甘于鼎镬烹。
死生久已定，宠辱安足惊。
不图坐罗网，四见槐云青。
朱颜日复少，玄发益以星。
往事真蕉鹿，浮名一草萤。
牢愁写玄语，初度感骚经。
朝登蓬莱门，暮涉芙蓉城。
忽复临故国，摇摇我心旌。
想见家下人，念我涕为倾。
交朋说畴昔，惆怅鸡豚盟。
空花从何来，为吾舞娉婷。
莫道无人歌，时鸟不可听。
达人贵知命，俗士空劳形。
吾生复安适，拄颊观苍冥。
暇日步西园感物辄为诗得七篇 其三 菊丛
张耒（宋代）

下根盘秋泥，上叶披宿雨。惟馀黄金蕊，秀色日夜吐。

宁须荐九日，但惜岁云暮。吾将屑落英，持泛兰皋露。
至洪王肯堂治书见示芙蓉诗次韵
程钜夫（元代）

春风歇桃李，秋雨深莓苔。萧然公馆间，得此奇种栽。

九天清露零，一道红云开。句牵绿衣队，酣宴瑶池杯。

秾妆月鉴悬，丽服霜刀裁。瑞莲涌平地，妙色分五台。

暂陪飞仙游，偏称幽人怀。终疑阆苑去，嘉会何时谐。

此日眼双明，临风首低回。长当歌楚骚，招得花神来。
客有出示御制登中和堂诗小臣斐然仰次宸韵二首 其二
李纲（宋代）

贱子志丘壑，敢怀要路津。偶乘风云会，冀拯凋瘵民。

误被圣主知，坐期功业新。飘零继三黜，奔走亦已勤。

生还鲸海中，仰荷皇天仁。不然铄金口，何有鸿毛身。

当从玄豹隐，无复尺蠖伸。感叹魏公言，愿使为良臣。
送远
杜甫（唐代）

带甲满天地，胡为君远行！
亲朋尽一哭，鞍马去孤城。
草木岁月晚，关河霜雪清。
别离已昨日，因见古人情。
后园春日
韩琦（宋代）

并塞园林古，春来似不知。雨轻成冻易，树老发花迟。

剧事随年倦，欢悰入病衰。芳时期强赏，宴鼓揭天搥。
集唐奉和内兄孙赤城五十自寿元韵十首 其四
瞿士雅（清代）

龙门十上困风波，未遂青云一桂科。

共惜流年留不得，须知孤立易蹉跎。传情写念长无极，握手相看其奈何。

尊酒与君称寿毕，开窗眺望麦风和。
偈颂七十八首
释正觉（宋代）

山云冉冉，江水茫茫。
正不居位，偏不涉傍。
显而不露，隐而弥彰。
猿啼古木音声急，鹤宿枯松梦寐长。
朔风作寒色，爱日流恩光。
处处相逢遇，明明不覆藏。
山河无隔越，草木尽敷扬。
刹说众生说，毗卢舌广长。
追感往事五首·其三
陆游（宋代）

渡江之初不暇给，诸老文辞今尚传。
六十年间日衰靡，此事安可付之天！
短篷
陈翊（唐代）

水屋入花屿，春山来画图。
片帆齐远树，落日半平芜。
风紧溪声急，桥危岸势孤。
薄游无一事，幽鸟唤提壶。
赠郑枢密
许应龙（宋代）

丘壑方将窈窕寻，肯贪斗印耀黄金。
几颁中鏦留行诏，莫返元枢勇退心。
红旆分藩虽足乐，丹诚恋阙自难禁。
浮云出岫知无意，只恐苍生望更深。
独夜吟
林以宁（清代）

蕉心未展桐花老，春社才临燕声小。屋角阴云冻天色，雨脚斜侵砌草织。

暮寒压梦梦不成，耳边哀角呜呜鸣。幽房鬼逼兰釭凝，床头玉盏敲红冰。

斫桂烧云老不死，夜乌啼杀晓乌起。独茧抽丝结绣襦，侬心未卜郎心似。

开帘蜡树烟依微，海燕宾鸿相背飞。孤吟起坐各无赖，昨夜邻家夫婿归。
春日咏梅花二首
王初（唐代）

靓妆才罢粉痕新，递晓风回散玉尘。

若遣有情应怅望，已兼残雪又兼春。

青帝来时值远芳，残花残雪尚交光。

隔年拟待春消息，得见春风已断肠。